recursal/SuperWikiNEXT-32B huggingface dataset:
**โรซามันด์ แมรี เอลเลน ไพค์** (อังกฤษ: Rosamund Mary Ellen Pike; เกิดระหว่างเดือน มกราคม–กุมภาพันธ์ ค.ศ. 1979) เป็นนักแสดงชาวอังกฤษ เธอได้รับรางวัลลูกโลกทองคำ สาขานักแสดงนำหญิงยอดเยี่ยม ประเภทภาพยนตร์เพลงหรือภาพยนตร์ตลก จากเรื่อง *ห่วง...แต่หวังฮุบ* (2021) และ รางวัลไพรม์ไทม์เอมมี สาขานักแสดงนำหญิงยอดเยี่ยม ประเภทละครชุดทางโทรทัศน์ขนาดสั้น จากเรื่อง *สเตท ออฟ เดอะ ยูเนียน* (2019) รวมทั้งเคยได้รับการเสนอชื่อให้เข้าชิงรางวัลออสการ์ สาขานักแสดงนำหญิงยอดเยี่ยม และ รางวัลแบฟตา

ไพค์ เข้าสู่วงการบันเทิงจากการเป็นนักแสดงละครเวที โดยเธอมีผลงานการแสดงละครเวทีเรื่องแรกคือ *โรเมโอและจูเลียต* ที่โรงละครเยาวชนแห่งชาติ สหราชอาณาจักร ในปี ค.ศ. 1997 ซึ่งเธอรับบทเป็น "จูเลียต" จากนั้นเธอเริ่มมีผลงานการแสดงที่ออกอากาศทางโทรทัศน์ของประเทศอังกฤษอยู่หลายเรื่อง ก่อนที่เธอจะเริ่มมีชื่อเสียงจากบทสาวบอนด์ ใน *007 พยัคฆ์ร้ายท้ามรณะ* (ค.ศ. 2002) ซึ่งเป็นผลงานภาพยนตร์เรื่องแรกของเธอ ตามมาด้วยการแสดงในบทสมทบในภาพยนตร์เช่น *จอมคนแห่งโรเชสเตอร์* (ค.ศ. 2004), *ดอกไม้ทรนงกับชายชาติผยอง*, *ดูม ล่าตายมนุษย์กลายพันธุ์* (ค.ศ. 2005), *ค้นแผนฆ่า ล่าอัจฉริยะ* (2007), *ปริญญารักไม่มีวันเรียนจบ*, *คนอึดฝ่านรกโคลนนิ่ง* (ค.ศ. 2009) และ *พยัคฆ์ร้าย ศูนย์ ศูนย์ ก๊าก สายลับกลับมาป่วน* (ค.ศ. 2011)

ในปี ค.ศ. 2012 เธอแสดงเป็นแอนดรอมิดาใน *สงครามมหาเทพพิโรธ* และแสดงนำคู่กับทอม ครูซใน *แจ็ค รีชเชอร์ ยอดคนสืบระห่ำ* ก่อนจะมาโด่งดังในระดับโลกจากบทบาทการแสดงนำในภาพยนตร์เรื่อง *เล่นซ่อนหาย* (ค.ศ. 2014) ที่ทำให้เธอได้รับการเสนอชื่อเข้าชิงรางวัลออสการ์ สาขานักแสดงนำหญิงยอดเยี่ยม, รางวัลลูกโลกทองคำ, รางวัลแบฟตา, รางวัลแซกอวอร์ดส์และรางวัลเอ็มทีวีมูวีแอนด์ทีวีอะวอดส์ โดยในปี 2018 เธอได้รับการเสนอชื่อเข้าชิงรางวัลลูกโลกทองคำเป็นครั้งที่สองจากภาพยนตร์ชีวประวัติเรื่อง *ไพรเวท วอร์* (ค.ศ. 2018) จนกระทั่งในปี ค.ศ. 2021 เธอมาประสบความสำเร็จได้รับรางวัลลูกโลกทองคำ เป็นครั้งแรก จากการเข้าชิงถึง 3 ครั้ง จากเรื่อง *ห่วง...แต่หวังฮุบ* (ค.ศ. 2020) ทางเน็ตฟลิกซ์ นอกจากผลงานภาพยนตร์แล้วเธอยังเป็นผู้บรรยายในแอนิเมชันเรื่อง *โลกใบใหญ่ของอาร์ชิบอลด์* (ค.ศ. 2019 – ปัจจุบัน)

วัยเด็กและการศึกษา
------------------

ไพค์ เกิดในปี ค.ศ. 1979 ที่แฮมเมอร์สมิธ เกรเทอร์ลอนดอน ประเทศอังกฤษ เป็นบุตรสาวคนเดียวของ จูเลียน ไพค์ และ แคโรไลน์ เฟรนด์ นักร้องเพลงโอเปร่า เธอจบการศึกษาด้านวรรณคดีอังกฤษ จากวิทยาลัยวาแดม, มหาวิทยาลัยอ๊อกซฟอร์ด ด้วยคะแนนเกียรตินิยมอันดับ 2

อ้างอิง
-------


1. ↑  Rosamund Pike (27 January 2021). "It's my internet birthday! (Somewhat different from my real birthday) This is me and my Dad some time in the Summer of my birth year, 1979 ..." คลังข้อมูลเก่าเก็บจากแหล่งเดิมเมื่อ 2023-01-22. สืบค้นเมื่อ 2022-08-07 – โดยทาง Instagram.`{{cite web}}`: CS1 maint: bot: original URL status unknown (ลิงก์)
2. ↑  Brady, Tara (17 November 2016). "Rosamund Pike: from Bond girl to Gone Girl to leading woman". *The Irish Times*. เก็บจากแหล่งเดิมเมื่อ 18 November 2016. สืบค้นเมื่อ 22 November 2016.
3. ↑  "Rosamund Pike Biography". *Biography*. คลังข้อมูลเก่าเก็บจากแหล่งเดิมเมื่อ 27 November 2016. สืบค้นเมื่อ 27 November 2016.

1. ↑  On her official Instagram account, she captioned that the 27 January is not her accurate birth date, but confirmed she was born in 1979 and responded to a comment saying that she is an Aquarius, indicating that she was born in January or February.
**ความสิ้นหวังอันเกิดจากการเรียนรู้** (อังกฤษ: learned helplessness) เป็นศัพท์เทคนิคทางจิตวิทยา เป็นภาวะของมนุษย์หรือสัตว์ที่เรียนรู้ที่จะประพฤติตนอย่างสิ้นหวัง แม้จะมีโอกาสที่จะหลีกเลี่ยงเหตุการณ์ที่ไม่พึงปรารถนาหรือเป็นอันตรายได้ **ทฤษฎีความสิ้นหวังอันเกิดจากการเรียนรู้**มีมุมมองว่าโรคซึมเศร้าและโรคทางจิตประสาทที่เกี่ยวข้องเป็นผลมาจากการไม่มีความสามารถควบคุมผลลัพธ์ของสถานการณ์ ความสิ้นหวังอันเกิดจากการเรียนรู้ทำให้สิ่งมีชีวิตที่ไม่แยแสและไม่อาจกำหนดผลแห่งพฤติกรรมของตนให้เป็นไปอย่างที่ควรเป็นได้ 

คนที่มองโลกในแง่ร้ายมักจะเห็นเหตุการณ์ที่ไม่พึงประสงค์ว่าเป็นสิ่งถาวร ไม่มีการเปลี่ยนแปลง เป็นเรื่องส่วนตน เป็นความผิดของตนเอง และไม่มีทางเยียวยาแก้ไข คนเหล่านี้ย่อมตกอยู่ในภาวะสิ้นหวังอันเกิดจากการเรียนรู้และภาวะซึมเศร้าได้ง่าย

การทดลอง
--------

ในการทดลองเกี่ยวกับความสิ้นหวังอันเกิดจากการเรียนรู้ สัตว์จะถูกทำร้ายด้วยสิ่งเร้าที่ไม่พึงประสงค์ซึ่งสัตว์ไม่อาจหลบหลีกได้ ในที่สุดสัตว์จะหยุดการดิ้นรนที่จะหลุดพ้นจากความเจ็บปวดและสิ้นหวังที่จะเปลี่ยนแปลงสถานการณ์ได้ ในขั้นต่อมาแม้จะมีโอกาสที่จะหลบหลีกได้ความสิ้นหวังอันเกิดจากการเรียนรู้ทำให้สัตว์นั้นมิได้พยายามที่จะใช้โอกาสที่เกิดขึ้นและยอมฝืนทนรับต่อสิ่งเร้าที่ไม่พึงประสงค์

Martin Seligman และ Steve Maier เป็นผู้บุกเบิกทฤษฎีและทำการทดลองเกี่ยวกับความสิ้นหวังอันเกิดจากการเรียนรู้ในสุนัข อย่างไรก็ดีจากการทดลองกับสุนัขราว 150 ตัวในช่วงคริสต์ทศวรรษ 1960 พบว่ามีสุนัขราวหนึ่งในสามที่*ไม่*สิ้นหวัง ซึ่งอาจเทียบได้กับพฤติกรรมมองโลกในแง่ดีของมนุษย์

อย่างไรก็ดีความสิ้นหวังอันเกิดจากการเรียนรู้ในมนุษย์และสัตว์มีข้อแตกต่างกันหลายประการ หนึ่งในข้อแตกต่างที่โดดเด่นมากคือมนุษย์สามารถเรียนรู้ความสิ้นหวังได้จากการรับรู้ว่าผู้อื่นเผชิญกับเหตุการณ์ที่ไม่อาจควบคุมได้

อ้างอิง
-------

1. ↑  Seligman, M. E. P. (1975). *Helplessness: On Depression, Development, and Death*. San Francisco: W. H. Freeman. ISBN 0-7167-2328-X.
2. ↑  Carlson, Neil R. (2010). *Psychology the science of behaviour*. Pearson Canada. p. 409. ISBN 9780205699186.
3. ↑  Peterson, C.; Maier, S. F.; Seligman, M. E. P. (1995). *Learned Helplessness: A Theory for the Age of Personal Control*. New York: Oxford University Press. ISBN 0-19-504467-3.
4. ↑  Bandura A. (1986). *Social foundations of thought and action: A social cognitive theory*. Englewood Cliffs, NJ: Prentice-Hall. ISBN 013815614X
โรงแรมในนิฮมบาชิ ชูโอ โตเกียว
พิกัดภูมิศาสตร์: 35°41′12.86″N 139°46′23″E﻿ / ﻿35.6869056°N 139.77306°E﻿ / 35.6869056; 139.77306

**โรงแรมแมนดาริน โอเรียนเต็ล โตเกียว** (ญี่ปุ่น: マンダリン・オリエンタル東京; อังกฤษ: Mandarin Oriental, Tokyo) เป็นโรงแรมหรูที่ตั้งอยู่ในนิฮมบาชิมิตสึอิทาวเวอร์ในย่านนิฮมบาชิของโตเกียว ใกล้กับสถานีรถไฟโตเกียวและตลาดหลักทรัพย์โตเกียว โรงแรมแห่งนี้เปิดในเดือนธันวาคม ค.ศ. 2005 บริหารงานโดยกลุ่มโรงแรมแมนดาริน โอเรียนเต็ล โรงแรมมีห้องพักและห้องชุด 178 ห้อง รวมถึงร้านอาหารและบาร์สิบแห่ง ในบรรดาร้านอาหารนั้น เซนส์, ซิกเนเจอร์ และทาปาสโมเลคิวลาร์บาร์ ต่างก็ได้รับรางวัลดาวมิชลิน นอกจากนี้ โรงแรมยังมีสปา ซึ่งใน ค.ศ. 2011 ผู้อ่านนิตยสารคอนเดนาสต์ทราเวลเลอร์ได้ยกให้เป็นหนึ่งในสปา 25 อันดับแรกของโลก

ที่ตั้ง
-------

โรงแรมแมนดาริน โอเรียนเต็ล โตเกียว ตั้งอยู่ในย่านนิฮมบาชิอันเก่าแก่ของโตเกียว

โรงแรม
------

แมนดาริน โอเรียนเต็ล โตเกียว: ล็อบบีโรงแรม
โรงแรมแมนดาริน โอเรียนเต็ล โตเกียว ตั้งอยู่บนเก้าชั้นบนสุดของนิฮมบาชิมิตสึอิทาวเวอร์ ห้องพักจำนวน 178 ห้องของโรงแรมกระจายอยู่ทั่วชั้นที่ 30 ถึง 36 ของอาคาร ส่วนสปาที่โรงแรมแมนดาริน โอเรียนเต็ล โตเกียว รวมถึงร้านอาหารและบาร์หลายแห่งของโรงแรมตั้งอยู่บนชั้น 37 และ 38 ของอาคาร แนวคิดการออกแบบที่ตั้งใจมากจะควบคุมรูปลักษณ์ และให้ความรู้สึกเหมือนโรงแรมที่มีสุนทรียภาพในธีมของไม้และน้ำ ด้วยเหตุนี้ "โรงแรมจึงได้รับการมองว่าเป็นต้นไม้ต้นเดียวขนาดใหญ่ที่มีชีวิต โดยมีห้องพักเป็นกิ่งก้าน"

โรงแรมมีสปา ตลอดจนร้านอาหารและบาร์จำนวนมาก ซึ่งรวมถึงร้านอาหารระดับดาวมิชลินสามแห่ง นอกจากนี้ โรงแรมยังมีห้องบอลรูมขนาดใหญ่, ห้องจัดเลี้ยงสี่ห้อง และห้องประชุมหกห้อง อีกทั้งมีแซงชัวรีชาเปลที่แมนดาริน โอเรียนเต็ล โตเกียว เช่นกัน

โรงแรมแมนดาริน โอเรียนเต็ล โตเกียว ได้รับรางวัลเพชรหกดาวจากสถาบันผู้ประกอบการธุรกิจโรงแรมแบบครบวงจรใน ค.ศ. 2011 และเป็นตัวเลือกสำหรับ "โรงแรมที่ดีที่สุดในโลก" ของนิตยสารอินสทิยูชันแนลอินเวสเตอร์ใน ค.ศ. 2010

อ้างอิง
-------

1. ↑  "Mandarin Oriental, Tokyo - A Historic Location". Mandarin Oriental Hotel Group. 2011. คลังข้อมูลเก่าเก็บจากแหล่งเดิมเมื่อ 2012-05-08. สืบค้นเมื่อ 2011-06-16./
2. ↑  "Restaurants And Bars At Mandarin Oriental, Tokyo". Mandarin Oriental Hotel Group. 2011. คลังข้อมูลเก่าเก็บจากแหล่งเดิมเมื่อ 2012-05-08. สืบค้นเมื่อ 2011-06-16./
3. ↑  "The Spa At Mandarin Oriental, Tokyo". Mandarin Oriental Hotel Group. 2011. คลังข้อมูลเก่าเก็บจากแหล่งเดิมเมื่อ 2012-05-08. สืบค้นเมื่อ 2011-06-16./
4. ↑  "The Mandarin Oriental, Tokyo - A Historic Location". Mandarin Oriental Hotel Group. 2011. คลังข้อมูลเก่าเก็บจากแหล่งเดิมเมื่อ 2012-05-08. สืบค้นเมื่อ 2011-06-16./
5. ↑  "The Design Concept And Materials Of Mandarin Oriental, Tokyo". Mandarin Oriental Hotel Group. 2011. คลังข้อมูลเก่าเก็บจากแหล่งเดิมเมื่อ 2011-09-18. สืบค้นเมื่อ 2011-06-16./
6. ↑  "Guestrooms At Mandarin Oriental, Tokyo". Mandarin Oriental Hotel Group. 2011. คลังข้อมูลเก่าเก็บจากแหล่งเดิมเมื่อ 2011-09-18. สืบค้นเมื่อ 2011-06-16./
7. ↑  "Mandarin Oriental, Tokyo Attains #1 Ranking In Institutional Investor's 2010 World's Best Hotels". Mandarin Oriental Hotel Group. 2011. สืบค้นเมื่อ 2011-06-16.[*ลิงก์เสีย*]/

แหล่งข้อมูลอื่น
---------------

* วิกิมีเดียคอมมอนส์มีสื่อเกี่ยวกับ โรงแรมแมนดาริน โอเรียนเต็ล โตเกียว
แนวรบด้านตะวันตก
----------------

**ปฏิบัติการสิงโตทะเล (Operation Sealion)**

ปฏิบัติการนี้เป็นปฏิบัติการสำหรับการยกพลขึ้นเกาะอังกฤษของกองทัพนาซีเยอรมัน ซึ่งการจะยกพลขึ้นได้นั้นต้องทำการถล่มกองทัพเรือและกองทัพอากาศของอังกฤษให้สิ้นซากเสียก่อนแล้วค่อยทำการยกพลขึ้นบก แม้ว่ากองทัพอากาศของเยอรมนีจะถล่มกรุงลอนดอนและอีกหลายๆ เมืองในอังกฤษจนได้รับความเสียหายอย่างหนัก แต่ก็ไม่สามารถทำให้อังกฤษยอมแพ้ได้ และอังกฤษยังได้รับกำลังเสริมเพิ่มเติมจากสหรัฐอเมริกา และประเทศเครือจักรภพอีก จนกระทั่งวันที่ 31 ตุลาคม ค.ศ.1940 กองทัพอากาศเยอรมนีได้ยุติการถล่มเกาะอังกฤษ สิ่งที่ทำให้อังกฤษสามารถต่อสู้กับกองทัพอากาศเยอรมนีได้เพราะว่าอังกฤษได้มีการพัฒนาระบบเรดาห์ในการค้นหาเครื่องบินของกองทัพเยอรมัน จึงทำให้อังกฤษมีการเตรียมตัวเพื่อ
รับมือการโจมตีได้ทันท่วงที

แนวรบด้านตะวันออก
-----------------

**ปฏิบัติการบาร์บารอสซา (Operation Barbarossa)**

ดูบทความหลักที่: ยุทธการบาร์บารอสซา
เป็นปฏิบัติการที่กองทัพนาซีใช้ในการรุกรานสหภาพโซเวียตเมื่อวันที่ 22 มิถุนายน ค.ศ. 1941 ซึ่งหลังจากที่ฝรั่งเศสได้ลงนามยอมแพ้ต่อกองทัพนาซีครบ 1 ปีพอดี โดยปฏิบัติการนี้กองทัพฝ่ายอักษะใช้กำลังทหารประมาณ 5,600,000 คน ส่วนสหภาพโซเวียตมีกำลังทหารในการป้องกันในช่วงนั้นประมาณ 2,900,000 คน โดยปฏิบัติการครั้งนี้แบ่งออกเป็น 3 สาย คือ สายที่ 1 มุ่งตรงไปยังเมืองเลนินกราดเพื่อตัดเส้นทางการลำเลียงอาวุธและยังทำให้สหภาพโซเวียตถูกตัดขาดจากโลกภายนอก สายที่ 2 ยึดเมืองทางตอนกลางแล้วมุ่งตรงไปยังกรุงมอสโก และส่วนที่ 3 มุ่งตรงไปยังเมืองเคียฟ (เมืองหลวงของยูเครนในปัจจุบัน) แล้วมุ่งตรงไปยังลุ่มแม่น้ำวอลกาเพื่อยึดเมืองสตาลินกราด ซึ่งในตอนต้นของปฏิบัติการนี้ทางกองทัพฝ่ายอักษะเกือบประสบความสำเร็จในการยึดครองสหภาพโซเวียต เนื่องจากอยู่ห่างจากนครหลวงมอสโกเพียง 40 ไมล์เท่านั้นและกองทัพแดงของโซเวียตในช่วงต้นๆ ต้องเสียทหารไปกว่า 5 ล้านคน ส่วนที่เมืองสตาลินกราดนั้นกองทัพฝ่ายอักษะไม่สามารถที่จะตีแตกได้เพราะการป้องกันอันเข้มแข็งของกองทัพแดง ซึ่งในเมืองนี้จะเป็นจุดชี้ชะตาแห่งชัยชนะระหว่างกองทัพแดงและกองทัพนาซี แต่ในที่สุดกองทัพแดงก็สามารถกำชัยชนะมาได้ในที่สุด ในปฏิบัติการนี้นั้นแม้ว่าสหภาพโซเวียตจะมีชัยชนะเหนือกองทัพฝ่ายอักษะ แต่ก็ต้องแลกมาด้วยการสังเวยชีวิตของประชากรและกำลังทหารกว่า 27 ล้านคน และอาวุธอีกหลายล้านตัน จนกระทั่งกองทัพแดงตีโต้ตอบกลับจนทำให้ฝ่ายอักษะแพ้สงครามในที่สุด และสาเหตุนี้เองที่ทำให้เป็นการเปิดโอกาสให้สหภาพโซเวียตเข้ายึดครองประเทศแถบยุโรปกลางและบอลข่านได้อย่างง่ายดาย
**ทารา เครสสิต้า ฟรานเซส วิลเลียมส์ หรือ ฟินตี้ วิลเลียมส์** (อังกฤษ: Finty Williams) เกิดเมื่อวันที่ 24 กันยายน 2515 ณ ลอนดอน ประเทศอังกฤษ เป็นบุตรสาวเพียงคนเดียวของนักแสดงมากฝีมือ จูดี้ เดนช์ และ ไมเคิล วิลเลียมส์ เธอเข้าเรียนในโรงเรียนฝึกสอนการแสดงและภาษา และเรียนจบในปี 2534 ซึ่งเธอมักจะปรากฏตัวพร้อมกับ จูดี้ เดนช์ มารดา และเธอมักจะแสดงละคร ภาพยนตร์ที่มารดาของเธอแสดงด้วย โดยภาพยนตร์เรื่องแรกของเธอคือ When Time Goes By เมื่อเวลาผ่านไป ที่ออกฉายใรปี 2535 ต่อมาเธอเป็นที่รู้จักในฐานะนักแสดงซีรีส์เรื่อง Born and Bred เกิดและเติบโต และเป็นนักพกาษ์ในการ์ตูนที่โด่งดัง นั่นคือ Angelina Ballerina หนูสีชมพูกับการเต้นระบำ นอกจากนี้ในด้านละครเวที เธอได้ทำงานในฐานะมือโปรโดยมี ริชาร์ด แฮร์ริส เป็นผู้ฝึกสอน 

ด้านชีวิตส่วนตัวของเธอนั้น เธอมีบุตรชาย 1 คน คือ ซัม วิลเลียมส์ เกิดเมื่อวันที่ 6 มิถุนายน 2540 โดยเธอได้บอกกับมารดาว่า เธอได้ตั้งท้องและไม่กี่วันหลังจากนั้น เธอก็คลอด

ผลงาน
-----

### ภาพยนตร์

* *The Mystery of Edwin Drood* (1993)
* *The Secret Rapture* (1993)
* *Mrs. Brown* (1997)
* *Gosford Park* (2001)
* *The Importance of Being Earnest* (2002)
* *Ladies in Lavender* (2004)
* *Even Girls Cry Sometimes* (2009)
* *Delicious* (2013)
* *Macbeth* (2014)
* *We Can Be Heroes* (2017)

### ละครโทรทัศน์

* *The Torch* (1992)
* *Tales from the Crypt* (1996)
* *Wives and Daughters* (1999)
* *Angelina Ballerina* (2001) – Angelina Mouseling and Mrs. Hodgepodge
* *Courage the Cowardly Dog* (2002) – Tulip (uncredited)
* *Born and Bred*
* *Cranford* (2007)
* *The Vote* (2015)
* *Doc Martin (Series 7 Episode 5)* (2015)

อ้างอิง
-------

* Finty Williams ที่อินเทอร์เน็ตมูวีเดตาเบส



1. ↑   Jardine, Cassandra (23 August 1997). "My grandson was a big surprise". The Telegraph.
*ดูบทความหลักที่ ชะลอร่างจากกางเขน*


|  |  |
| --- | --- |
| ค.ศ. | บทความนี้อ้างอิงคริสต์ศักราช/คริสต์ทศวรรษ/คริสต์ศตวรรษ ซึ่งเป็นสาระสำคัญของเนื้อหา  |

**ชะลอร่างจากกางเขน** (ภาษาอังกฤษ: **Deposition of Christ**) เป็นจิตรกรรมที่มาจากฉากชะลอร่างจากกางเขนจากฉากชุดชีวิตของพระเยซูที่เขียนโดยฟราอันเจลิโคผู้เป็นจิตรกรสมัยสมัยเรอเนซองส์ตอนต้นคนสำคัญชาวอิตาลี

"ชะลอร่างจากกางเขน" เป็นงานที่เขียนระหว่างปี ค.ศ. 1432 ถึงปี ค.ศ. 1434 ที่ปัจจุบันตั้งแสดงอยู่ที่พิพิธภัณฑ์ซานมาร์โคที่ฟลอเรนซ์ในประเทศอิตาลี

จอร์โจ วาซารีบรรยายว่าเป็นภาพที่ "เขียนโดยนักบุญหรือเทวดา"

ฟราอันเจลิโคเขียนภาพนี้ต่อจากลอเร็นโซ โมนาโค (Lorenzo Monaco) ที่เริ่มไว้ก่อนหน้านั้นสำหรับชาเปลสตรอซซิ (Strozzi Chapel) ในวัดซานตาทรินิตา เป็นภาพของการประคองร่างของพระเยซูลงจากกางเขนโดยมีนักบุญแมรี แม็กดาเลนคุกเข่าโศรกเศร้าอยู่ข้างล่างทางด้านซ้ายของภาพ และทางด้านขวามีชายสวมหมวกแดงใส่เสื้อยาวขาวยืนถือตาปูและมงกุฏหนามอยู่ในมือที่เป็นสัญลักษณ์ของทุกขกิริยาและความเสียสละ

พระแม่มารีสรวมเสื้อสีเข้มในท่าสำรวมอยู่ข้างหลังนักบุญแมรี แม็กดาเลน

แหล่งข้อมูลอื่น
---------------

* พิพิธภัณฑ์ซานมาร์โค (อิตาลี)

ดูเพิ่ม
-------

* ฟราอันเจลิโค
* ชะลอร่างจากกางเขน
* ชีวิตของพระเยซู

| * ด
* ค
* ก
ฟราอันเจลิโค |
| --- |
| 
* ชะลอร่างจากกางเขน (1432-1434)
* จิตรกรรมฝาผนังในชาเปลนิคโคลิเน (1447–1449)
* การสวดมนต์ของนักบุญสตีเฟน (ราว 1447-1450)

นักบุญลอว์เรนซ์รับของมีค่าจากพระสันตะปาปา (ราว 1447-1450)
* การตัดสินครั้งสุดท้าย  (1425-1430)

 |
**วัดเชิงเลน** เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ริมแม่น้ำเจ้าพระยา ในตำบลราชคราม อำเภอบางไทร จังหวัดพระนครศรีอยุธยา มีที่ดินตั้งวัดเนื้อที่ 29 ไร่ 3 งาน 80 ตารางวา

ที่ตั้งเดิมของวัดตั้งอยู่ที่คลองโรงช้าง ชื่อว่า **วัดสะแก้วป่าใหญ่** หรือ **วัดสะแก้ว** ต่อมา พ.ศ. 2370 ได้ย้ายมายังที่ตั้งปัจจุบัน เป็นที่ดินชายเลนตื้นเขินห่างจากที่ตั้งเดิมประมาณ 2 กิโลเมตร ใช้ชื่อว่า **วัดชายเลน** หรือ **วัดตีนเลน** ตามสภาพที่ตั้งวัด และได้รับอนุญาตตั้งวัดในปีนั้น วัดได้รับพระราชทานวิสุงคามสีมาเมื่อ พ.ศ. 2375 เขตวิสุงคามสีมากว้าง 15.20 เมตร ยาว 24.50 เมตร ทางวัดได้จัดสอนพระปริยัติธรรมตลอดมา โดย วัฒนธรรมอำเภอบางไทร สำนักงานวัฒนธรรมจังหวัดพระนครศรีอยุธยา

อาคารเสนาสนะที่สำคัญ ได้แก่ อุโบสถก่ออิฐถือปูน กว้าง 4.50 เมตร ยาว 13.75 เมตร วิหารก่ออิฐถือปูน กว้าง3.15 เมตร ยาว 6.20 เมตร ศาลาการเปรียญสร้างด้วยคอนกรีต กว้าง 0.50 เมตร ยาว 19.50 เมตร กุฏิสงฆ์ จำนวน 8 หลัง เป็นอาคารไม้ 7 หลัง ครึ่งตึกครึ่งไม้ 1 หลัง หอระฆัง ฌาปนสถานและสุสาน ปูชนียวัตถุมีพระประธานในอุโบสถ พร้อมกับพระพุทธรูปอื่น ๆ จำนวน 4 องค์ ที่วิหารมีพระพุทธรูปศิลาแลงจำนวน 4 องค์ และมีเจดีย์ใหญ่ 4 องค์ ตั้งอยู่ด้านหน้าอุโบสถสร้างเมื่อ พ.ศ. 2370

อ้างอิง
-------

1. ↑  "รายงานทะเบียนวัดจังหวัดพระนครศรีอยุธยา". สำนักงานพระพุทธศาสนาแห่งชาติ.
2. ↑  "วัดเชิงเลน". ศูนย์ข้อมูลกลางทางวัฒนธรรม.
**วงศ์ย่อยงูหางกระดิ่ง** (ชื่อวิทยาศาสตร์: Crotalinae, อังกฤษ: Rattlesnake, Pit viper) เป็นวงศ์ย่อยของวงศ์ Viperidae ที่มีจำนวนสมาชิกมากที่สุดและพบกระจายพันธุ์ได้กว้างขวางที่สุด

มีลักษณะโดยรวม คือ มีแอ่งรับรู้คลื่นอินฟราเรดระหว่างช่องเปิดจมูกกับตา กระดูกพาลาทีนมีก้านกระดูกโคเอนัลชิ้นเล็ก กระดูกพรีฟรอนทัลไม่มีก้านกระดูกออร์ไบทัล มีขนาดความยาวตั้งแต่ 30 เซนติเมตรจนถึงร่วม 3.7 เมตร กระจายพันธุ์อยู่ทั่วไปในหลายพื้นที่ของโลก ตั้งแต่ยุโรปจนถึงทวีปเอเชีย และทวีปอเมริกาเหนือจนถึงอเมริกากลางและอเมริกาใต้ ในหลากหลายภูมิประเทศ ตั้งแต่ทะเลทรายที่ร้อนและแห้งแล้ง ไปจนถึงที่ราบสูงหรือที่ราบต่ำในป่าดิบหรือบนภูเขาสูงที่ชุ่มชื้น โดยมากจะอาศัยและหากินบนพื้นดิน แต่บางชนิดก็ดำรงชีวิตอยู่บนต้นไม้หรือใช้ชีวิตแบบครึ่งบกครึ่งน้ำ 

หากินในเวลากลางคืน โดยใช้แอ่งรับรู้คลื่นอินฟราเรดตรงระหว่างตากับจมูกจับความร้อนที่ออกจากร่างกายของเหยื่อ ซึ่งได้แก่ นกหรือสัตว์เลี้ยงลูกด้วยนมขนาดเล็ก เช่น สัตว์ฟันแทะชนิดต่าง ๆ ในชนิดที่ดำรงชีวิตแบบครึ่งบกครึ่งน้ำก็จับปลาหรือกบกินเป็นอาหาร แพร่พันธุ์ด้วยการออกลูกเป็นตัว ยกเว้นสกุล *Calloselasma* หรือ งูกะปะ, *Lachesis* และบางชนิดของสกุล *Trimeresurus* ที่วางไข่

มีทั้งหมด 18 สกุล ประมาณ 155 ชนิด โดยสกุลที่เป็นที่รู้จักกันเป็นอย่างดี คือ งูหางกระดิ่งที่อยู่ในสกุล *Crotalus* และ*Sistrurus* ที่มีจุดเด่น คือ ปลายหางเป็นปล้องของสารประกอบเคอราติน เรียงตัวต่อเนื่องกันซึ่งเป็นส่วนของผิวหนังลำตัวที่ยังหลงเหลืออยู่จากการลอกคราบแต่ละครั้ง เมื่อสั่นหางส่วนนี้แล้วจะทำให้เกิดเสียงจากการปล้องแต่ละปล้องนั้นเสียดสีกระทบกัน เพื่อใช้เป็นสัญญาณเตือนและข่มขู่สัตว์ที่ใหญ่กว่าที่คุกคาม 

สำหรับในประเทศไทย มีงูในวงศ์ย่อยนี้ 16 ชนิด ได้แก่ งูกะปะ (*Calloselasma rhodostoma*) ที่พบมากในสวนยางและสวนปาล์มน้ำมันทางภาคใต้, งูหางแฮ่มกาญจน์ (*Trimeresurus kanburiensis*), งูเขียวหางไหม้ท้องเหลือง (*T. trigonocephalus*), งูหางแฮ่มภูเขา (*Ovophis monticola*) เป็นต้น

อ้างอิง
-------

1. ↑  McDiarmid RW, Campbell JA, Touré T. 1999. Snake Species of the World: A Taxonomic and Geographic Reference, vol. 1. Herpetologists' League. 511 pp. ISBN 1-893777-00-6 (series). ISBN 1-893777-01-4 (volume).
2. ↑  วีรยุทธ์ เลาหะจินดา, *วิทยาสัตว์เลื้อยคลานและสัตว์สะเทินน้ำสะเทินบก* หน้า 410-411 (พ.ศ. 2552) ISBN 978-616-556-016-0

แหล่งข้อมูลอื่น
---------------


วิกิสปีชีส์มีข้อมูลภาษาอังกฤษเกี่ยวกับ ***Crotalinae***
**นกคอพัน** (อังกฤษ: Wrynecks) เป็นวงศ์ย่อยของนกจำพวกหนึ่ง ในวงศ์นกหัวขวาน (Picidae) ใช้ชื่อวงศ์ย่อยว่า Jynginae มีอยู่เพียงสกุลเดียว คือ *Jynx*

นกคอพัน เป็นนกหัวขวานที่ไม่สามารถที่จะเกาะต้นไม้ในแบบแนวตั้งได้เหมือนนกหัวขวานจำพวกอื่น เนื่องจากไม่มีขนหางที่แข็งใช้ในการทรงตัวได้เหมือนนกหัวขวานอื่น ๆ อีกทั้งยังมีจะงอยปากที่สั้นไม่สามารถที่จะใช้เจาะต้นไม้ได้ด้วย แต่ก็มีลิ้นที่ยาวและมีน้ำลายที่เหนียวใช้ตวัดกินแมลงต่าง ๆ ได้เหมือนนกหัวขวานทั่วไป แต่นกคอพันมีพฤติกรรมชอบหากินตามพื้นดินมากกว่า โดยแมลงชนิดที่ชอบกิน คือ มด ซึ่งเป็นแมลงที่อยู่ตามพื้นดิน จึงมักลงมาหากินตามพื้นดินด้วยการกระโดดไปเป็นจังหวะ ๆ และหยุดดูมดตามร่องของพื้นดิน

เหตุที่ได้ชื่อสกุลว่า *Jynx* เนื่องจากสามารถที่จะบิดลำคอไปข้าง ๆ ได้เหมือนงู ได้เกือบ 180 องศา เหมือนกับมีเวทมนตร์หรือเป็นผู้วิเศษ

นกคอพัน จัดเป็นนกขนาดเล็ก กระจายพันธุ์อยู่ในแถบยูเรเชีย, ทวีปยุโรป และเอเชียตะวันออก เป็นนกที่อพยพหนีหนาวมาบ้างในประเทศไทย ในช่วงฤดูหนาว

แบ่งออกได้เป็น 2 ชนิด คือ

ภาพเคลื่อนไหวการบิดคอของนกคอพัน
* นกคอพัน (*Jynx torquilla*)
* นกคอพันคอแดง (*Jynx ruficollis*)

อ้างอิง
-------

1. 1 2  "*Jynx*". ระบบข้อมูลการจำแนกพันธุ์แบบบูรณาการ.
2. ↑  รายการของนกในเวียดนาม
3. ↑  "Online Etymology Dictionary: Jinx". Etymonline.com. สืบค้นเมื่อ 2010-10-11.
4. ↑  นกคอพัน[*ลิงก์เสีย*]

แหล่งข้อมูลอื่น
---------------


วิกิสปีชีส์มีข้อมูลภาษาอังกฤษเกี่ยวกับ ***Jynginae***

 ข้อมูลที่เกี่ยวข้องกับ Jynx ที่วิกิสปีชีส์


คอมมอนส์ มีภาพและสื่อเกี่ยวกับ:  
***Jynx***
ตามปกรณัมชุด ซิลมาริลลิออน ของ เจ. อาร์. อาร์. โทลคีน **ฟิงโกลฟิน** (อังกฤษ: Fingolfin) เป็นกษัตริย์ของชาวโนลดอร์พลัดถิ่นบนมิดเดิ้ลเอิร์ธ พระองค์เป็นโอรสองค์ที่สองของกษัตริย์ฟินเวกับพระนางอินดิส มีพี่ชายต่างมารดาคือ เฟอานอร์ และน้องชายร่วมมารดาเดียวกันคือ ฟินาร์ฟิน ฟิงโกลฟินมีโอรสธิดารวมสี่องค์คือ ฟิงกอน ทัวร์กอน อาเรเดล และอาราคาโน (ไม่ได้เอ่ยถึงในปกรณัม) ในปกรณัมกล่าวถึงฟิงโกลฟินว่า เป็นผู้มีร่างกายกำยำแข็งแรง จิตใจห้าวหาญ บางแห่งยกย่องว่าพระองค์เป็นนักรบผู้ยิ่งใหญ่ที่สุดในบรรดาบุตรแห่งอิลูวาทาร์ทั้งปวง ชื่อของพระองค์ในภาษาเควนยา คือ **โนโลฟินเว** (Nolofinwë) ซึ่งมีความหมายว่า 'บุตรแห่งฟินเวผู้เฉลียวฉลาด'

  

ฟิงโกลฟินและฟินาร์ฟิน เป็นโอรสของกษัตริย์ฟินเวกับพระนางอินดิส ซึ่งอภิเษกหลังจากมีริเอล พระชายาองค์แรกและมารดาของเฟอานอร์สิ้นพระชนม์ ดังนั้นจึงมักมีเรื่องขัดเคืองกันระหว่างเฟอานอร์กับฟิงโกลฟินเสมอๆ เพราะต่างก็เป็นโอรสองค์ใหญ่ เหตุแห่งความขัดเคืองกันส่วนใหญ่มาจากการยุแยงของเมลคอร์ เทพอสูรที่ริษยาในความรุ่งเรืองของเหล่าวาลาร์และพวกเอลฟ์ ครั้งหนึ่งเกิดการวิวาทกันจนเฟอานอร์ชักดาบออกต่อหน้าฟิงโกลฟิน จนเป็นเหตุให้เฟอานอร์ถูกลงโทษ ให้เนรเทศออกจากนครทิริออน ทว่าหลังจากนั้น มานเวเทพบดีได้จัดงานเลี้ยงและไกล่เกลี่ยให้พี่น้องทั้งสองกลับคืนดีกัน

แต่เมลคอร์และอุงโกลิอันท์ก่อเหตุร้าย ทำลายทวิพฤกษา สังหารกษัตริย์ฟินเว แล้วชิงซิลมาริลของเฟอานอร์ไปเสียจากท้องพระคลังที่ฟอร์เมนอส หลบหนีไปยังมิดเดิ้ลเอิร์ธ เฟอานอร์ประกาศตามไล่ล่ามอร์กอธ (หรือเมลคอร์) ประชาชนชาวโนลดอร์ส่วนใหญ่ก็เคียดแค้นและจะตามไล่ล่ามอร์กอธด้วย ฟิงโกลฟินจึงเป็นผู้นำชาวโนลดอร์ส่วนใหญ่ที่ติดตามเฟอานอร์กลับมายังมิดเดิ้ลเอิร์ธ

หลังจากเฟอานอร์สิ้นพระชนม์ มายดรอส โอรสองค์ใหญ่ของเฟอานอร์สละสิทธิ์ในราชสมบัติ ฟิงโกลฟินจึงขึ้นเป็นจอมกษัตริย์ของชาวโนลดอร์พลัดถิ่นบนมิดเดิ้ลเอิร์ธ เขาเป็นผู้นำในการสงครามต่อสู้กับมอร์กอธหลายครั้ง จนกระทั่งมอร์กอธตีโต้ด้วยไฟ ในสงครามดากอร์บราโกลลัค ทำให้ฝ่ายกองทัพเอลฟ์ได้รับความเสียหายยับเยิน รวมทั้งโอรสสององค์ของฟินาร์ฟิน คืออังกร็อดและอายก์นอร์ สิ้นพระชนม์ในการศึกครั้งนี้ด้วย ทำให้ฟิงโกลฟินลุแก่โทสะ บุกเพียงลำพังพระองค์เดียวเข้าไปถึงที่มั่นของมอร์กอธในอังก์บันด์ ฟิงโกลฟินได้สู้รบกับมอร์กอธตัวต่อตัว และสร้างบาดแผลแก่มอร์กอธได้ถึงเจ็ดแผล (จนทำให้มอร์กอธต้องเดินเขย่งขามานับแต่นั้น) แต่ไม่มีผู้ใดสามารถสังหารมอร์กอธซึ่งเป็นหนึ่งในเหล่าวาลาร์ได้ สุดท้ายฟิงโกลฟินจึงถูกมอร์กอธสังหาร

โธรอนดอร์พญาอินทรี นำร่างของฟิงโกลฟินออกมา ไปไว้ยังเขตเทือกเขาของกอนโดลิน ทัวร์กอนได้สร้างหลุมพระศพของฟิงโกลฟินในที่นั้น

ดูเพิ่ม
-------

* ราชวงศ์ฟินเว
ฟร็องซัว ราเบอแล
**ฟร็องซัว ราเบอแล** (ฝรั่งเศส: *François Rabelais*; ประมาณ ค.ศ. 1483 – 9 เมษายน ค.ศ. 1553) เป็นนักเขียน แพทย์ และนักมนุษยนิยมสมัยฟื้นฟูศิลปวิทยาชาวฝรั่งเศส มีผลงานที่เป็นที่รู้จักคือ *Gargantua and Pantagruel*

ประวัติ
-------

ฟร็องซัว ราเบอแลเกิดเมื่อประมาณ ค.ศ. 1483 (บ้างก็ว่าเกิดในเดือนพฤศจิกายน ค.ศ. 1494) ที่เมืองชีนง (Chinon) บิดาทำอาชีพเป็นทนายความ เขาเข้าเป็นโนวิซ (novice) ในคณะฟรันซิสกัน และบวชเป็นไฟรเออร์ในปัวตู ที่นั่น ราเบอแลได้ศึกษาภาษากรีกโบราณ ภาษาละติน นิรุกติศาสตร์ และกฎหมาย หลังจากนั้น เขาก็เข้าเรียนวิชาแพทย์ที่มหาวิทยาลัยปัวตีเย และมหาวิทยาลัยมงเปอลีเย

ในปี ค.ศ. 1532 ราเบอแลย้ายไปอยู่ลียง เพื่อทำงานเป็นแพทย์และช่วยแปลงานเขียนของฮิปพอคราทีสและกาเลน เขาตีพิมพ์ *Pantagruel* หนังสือเล่มแรกในชุด *Gargantua* ภายใต้ชื่อ "Alcofribas Nasier" (เกิดจากการสลับตัวอักษรในชื่อของเขาเอง โดยตัดเครื่องหมายซิดิลลาที่ตัว c ออก) แต่ก็ถูกประณามจากเหล่านักวิชาการและคริสตจักรโรมันคาทอลิก แต่ด้วยความช่วยเหลือของตระกูลดูว์ แบแล (du Bellay) และได้รับพระราชทานอนุญาตจากพระเจ้าฟร็องซัวที่ 1 แห่งฝรั่งเศส จึงทำให้เขาตีพิมพ์หนังสือต่อไปได้ จวบจนพระเจ้าฟร็องซัวสวรรคต หนังสือของเขาจึงถูกสั่งห้ามอีกครั้ง ตระกูลดูว์ แบแลยังมีส่วนสำคัญในการช่วยเหลือไม่ให้ราเบอแลถูกจับในฐานนอกรีตอีกด้วย

ในช่วงสุดท้ายของชีวิต ราเบอแลได้ย้ายไปอยู่ที่เมืองแม็ส (ในตอนนั้นยังเป็นเสรีนครจักรวรรดิ) และทำงานเป็นพระสอนศาสนา (curate) ที่แซ็ง-คริสต็อฟ-ดูว์-ฌ็องแบในจังหวัดแมนและที่เมอดงใกล้กับปารีส ก่อนจะเสียชีวิตในปารีสเมื่อปี ค.ศ. 1553

อ้างอิง
-------

1. ↑  How to pronounce François Rabelais (French/France) - PronounceNames.com
2. ↑  How to Pronounce Rabelais
3. ↑  curate โดย วิกิพจนานุกรม

แหล่งข้อมูลอื่น
---------------

* วิกิมีเดียคอมมอนส์มีสื่อเกี่ยวกับ ฟร็องซัว ราเบอแล
* François Rabelais by Encyclopedia.com
สำหรับภาพยนตร์ที่สร้างจากนิยายนี้ ดูที่ ฟิฟตีเชดส์ออฟเกรย์ (ภาพยนตร์)

**ฟิฟตีเชดส์ออฟเกรย์** (อังกฤษ: Fifty Shades of Grey) เป็นหนังสือนวนิยายประเภทอีโรติก โรมานซ์ เขียนโดยอี. แอล. เจมส์ นักเขียนชาวอังกฤษ และเป็นหนังสือเล่มแรกจากทั้งหมดสามเล่มของชุดฟิฟตีเชดส์ ตัวนิยายเล่าถึงการเริ่มต้นความสัมพันธ์ระหว่าง แอนัสตาเซีย สตีล บัณฑิตใหม่และคริสเตียน เกรย์ นักธุรกิจหนุ่ม ตัวนิยายได้รับการพูดถึงในวงกว้าง โดยเฉพาะอย่างยิ่งในเรื่องฉากความสัมพันธ์ทางเพศที่มีส่วนประกอบของบีดีเอสเอ็ม

ฟิฟตีเชดส์ออฟเกรย์ ขึ้นอันดับหนังสือขายดีทั้งสหรัฐอเมริกาและสหราชอาณาจักร ถึงแม้ว่าได้รับคำวิจารณ์ในด้านลบ

โครงเรื่อง
----------

แอนัสเตเซีย สตีล นักศึกษาเอกวรรณกรรม ได้รับโอกาสไห้เข้าสัมภาษณ์นักธุรกิจหนุ่มคริสเตียน เกรย์ แอนัสตาเซียพบว่า คริสเตียนเป็นชายหนุ่มรูปงามที่ปราดเปรื่องและน่าหวั่นเกรง สาวน้อยวัยใสไร้เดียงสาอย่างแอนาต้องตกตะลึง เมื่อรู้ตัวว่าเธอปรารถนาชายผู้นี้ และแม้ว่าเขาจะเป็นคนเก็บตัวจนน่าสงสัย เธอกลับพบว่าตนเองอยากใกล้ชิดเขาจนห้ามใจไม่ไหว คริสเตียนเองก็เช่นกัน เขาไม่อาจห้ามใจจากความงามอันเรียบง่าย เชาว์ปัญญาแหลมคมและจิตใจที่โหยหาอิสระของแอนา เพียงแต่เขาต้องการเธอในแบบของเขาเอง แม้จะห้อมล้อมไปด้วยความสำเร็จมากมาย ทั้งในแง่ธุรกิจระดับนานาชาติ ความร่ำรวยมหาศาล และครอบครัวที่รักใคร่เขา แต่เกรย์ก็ยังเป็นผู้ชายที่ถูกอดีตตามหลอกหลอน และต้องการเป็นผู้ควบคุมทุกสิ่งทุกอย่าง แอนาช็อกและตื่นเต้นในขณะเดียวกันกับรสนิยมทางเพศแบบเฉพาะของเกรย์ แม้จะเกิดลังเลใจขึ้นมา แต่เธอก็ตัดสินใจให้โอกาสเขา เมื่อทั้งคู่ออกเดินทางด้วยกันในเส้นทางที่อันตรายและเต็มไปด้วยความเร่าร้อน แอนาก็ค้นพบความลับของคริสเตียน เกรย์

| * ด
* ค
* ก
*ฟิฟตีเชดส์* โดย อี. แอล. เจมส์ |
| --- |
| นวนิยาย | 
* *ฟิฟตีเชดส์ออฟเกรย์*
* *ฟิฟตีเชดส์ดาร์กเกอร์*
* *ฟิฟตีเชดส์ฟรีด*
* *เกรย์*
* *ดาร์กเกอร์*

 |
| ภาพยนตร์ | 
* *ฟิฟตีเชดส์ออฟเกรย์* (2015)
* *ฟิฟตีเชดส์ดาร์กเกอร์* (2017)
* *ฟิฟตีเชดส์ฟรีด* (2018)

 |
**ฟร็องซัว-อ็องรี ตูร์แป็ง** (ฝรั่งเศส: *François-Henri Turpin*; ค.ศ. 1709–1799) เอกสารไทยบางแห่งเขียนเป็น **ตุรแปง** เป็นชาวฝรั่งเศสซึ่งเป็น "คนรู้หนังสือ" (man of letters)

ชีวิต
-----

ตูร์แป็งเกิดที่ก็อง (Caen) ซึ่งเป็นเมืองในประเทศฝรั่งเศส แรกเริ่มปฏิบัติหน้าที่เป็นอาจารย์ที่มหาวิทยาลัยก็อง จากนั้นเดินทางไปแสวงโชคที่ปารีส แต่ทำได้มากสุด คือ รับจ้างเขียนหนังสือให้แก่ร้านขายหนังสือ จึงใช้ชีวิตด้วยความยากลำบาก ในช่วงนั้น ตูร์แป็งฝากผลงานที่โดดเด่น คือ การนำผลงานภาษาอังกฤษของเอ็ดเวิร์ด มอนทากิว (Edward Montague) มาแปล หรือที่จริงคือดัดแปลง เป็นผลงานชื่อ *อิสตัวร์ ดู กูแวร์เนอม็อง เด ซ็องเซียน เรปูว์บลิก* (Histoire du gouvernement des anciennes républiques; "ประวัติศาสตร์การปกครองของสาธารณรัฐโบราณ") เผยแพร่เมื่อ ค.ศ. 1768 และยังรับหน้าที่เขียนภาคต่อให้แก่ผลงานของปีแยร์ โฌแซ็ฟ ดอร์เลอ็อง (Pierre Joseph d'Orléans) ชื่อ *อิสตัวร์ เด เรโวลูซียง ด็องเกลอแตร์* (Histoire des revolutions d'Angleterre; "ประวัติศาสตร์การปฏิวัติของอังกฤษ") เผยแพร่เมื่อ ค.ศ. 1786

ตูร์แป็งได้นำบันทึกของปีแยร์ บรีโก (Pierre Brigot) มิชชันนารีชาวฝรั่งเศสในกรุงศรีอยุธยา มาดัดแปลงเป็นหนังสือชื่อ *อิสตัวร์ นาตูว์แร็ล เอ ซีวิล ดู รัวโยม เดอ ซียาม* (Histoire naturelle et civile du royaume de Siam; "ประวัติศาสตร์ด้านธรรมชาติและพลเมืองของราชอาณาจักรสยาม") เผยแพร่เมื่อ ค.ศ. 1771 แม้จะได้รับความสนใจ แต่ก็เป็นที่วิพากษ์วิจารณ์ว่า เต็มไปด้วยข้อมูลผิดพลาด และบรีโกเองก็กล่าวหาตูร์แป็งว่า บิดเบือนความคิดของตน หนังสือนี้มีสองเล่ม กรมศิลปากรแปลเป็นภาษาไทย ใหัชื่อเล่มแรกว่า *ประวัติศาสตร์แห่งพระราชอาณาจักรสยาม* เผยแพร่ใน พ.ศ. 2530 ผู้แปล คือ นายปอล ซาเวียร์ แปลจากภาษาฝรั่งเศสโดยตรง และให้ชื่อเล่มที่สองว่า *ประวัติศาสตร์กรุงศรีอยุธยา ฉบับตุรแปง* เผยแพร่ใน พ.ศ. 2522 ผู้แปล คือ นางสมศรี เอี่ยมธรรม ข้าราชการของกรม แปลจากคำแปลภาษาอังกฤษอีกทอดหนึ่ง มิได้แปลจากภาษาฝรั่งเศสโดยตรง

นอกจากนี้ ตูร์แป็งยังมีผลงานเด่นอีกสองเรื่อง เรื่องแรก คือ *ลา ฟร็องส์ อีลูสทร์ อู เลอ ปลูว์ตาร์ก ฟร็องแซ* (La France illustre, ou Le Plutarque français; "ฝรั่งเศสอันรุ่งเรือง หรือพลูทาร์กแบบฝรั่งเศส") เป็นประมวลประวัติบุคคลสำคัญในวงราชการ มีห้าเล่ม เผยแพร่ระหว่าง ค.ศ. 1777–1790 ถูกฌ็อง-ฟร็องซัว เดอ ลา อาร์ป (Jean-François de La Harpe) วิจารณ์ว่า ไม่ได้ทำให้ตูร์แป็งดูเป็นพลูทาร์กหรือเป็นชาวฝรั่งเศสแม้แต่น้อย อีกเรื่อง คือ *อิสตัวร์ เด ซ็อม ปูว์บลิก ตีเร ดู ตีแยร์ เอตา* (Histoire des hommes publics tires du tiers etat; "ประวัติบุคคลสาธารณะซึ่งหยิบยกมาจากฐานันดรที่สาม") เผยแพร่ใน ค.ศ. 1789

อ้างอิง
-------

1. ↑  กรมศิลปากร (2539, p. 9)
2. 1 2 3 4  Chisholm 1911.
3. ↑  กรมศิลปากร (2539, p. 5–6)

บรรณานุกรม
----------

* บทความนี้ ประกอบด้วยข้อความจากสิ่งพิมพ์ซึ่งปัจจุบันเป็นสาธารณสมบัติ: Chisholm, Hugh, บ.ก. (1911). "Turpin, François Henri". *สารานุกรมบริตานิกา ค.ศ. 1911*. Vol. 27 (11 ed.). สำนักพิมพ์มหาวิทยาลัยเคมบริดจ์. p. 482.
* กรมศิลปากร, กองวรรณกรรมและประวัติศาสตร์ (2539). *ประวัติศาสตร์แห่งพระราชอาณาจักรสยาม*. กรุงเทพฯ: เอดิสัน เพรส โพรดัคส์. ISBN 974-419-094-9. `{{cite book}}`: ตรวจสอบค่าวันที่ใน: `|year=` (help)
**แบตเตอรี่โซลิดสเตต** (อังกฤษ: Solid-state battery) เป็นเทคโนโลยีแบตเตอรี่ที่ใช้อิเล็กโทรดที่เป็นของแข็งและอิเล็กโทรไลต์แข็ง แทนอิเล็กโทรไลต์เจลเหลวหรือโพลีเมอร์ที่พบในแบตเตอรี่ลิเธียมไอออนหรือลิเธียมโพลิเมอร์  วัสดุที่เสนอให้ใช้เป็นอิเล็กโทรไลต์แข็งในแบตเตอรี่โซลิดสเตต ได้แก่ เซรามิก (เช่น ออกไซด์, ซัลไฟด์, ฟอสเฟต) และโพลีเมอร์แข็ง พบว่ามีการใช้แบตเตอรี่โซลิดสเตตในเครื่องกระตุ้นหัวใจ, RFID และอุปกรณ์สวมใส่ อาจปลอดภัยกว่า ด้วยความหนาแน่นของพลังงานที่สูงขึ้น แต่มีต้นทุนที่สูงกว่ามาก

ความท้าทายในการนำไปใช้อย่างแพร่หลาย ได้แก่ พลังงานและความหนาแน่นของกำลัง, ความทนทาน, ต้นทุนวัสดุ, ความอ่อนไหว และความมั่นคง

อ้างอิง
-------

1. ↑  Reisch, Marc S. (20 November 2017). "Solid-state batteries inch their way toward commercialization". *Chemical & Engineering News*. **95** (46): 19–21. doi:10.1021/cen-09546-bus.
2. ↑  Vandervell, Andy (26 September 2017). "What is a solid-state battery? The benefits explained". *Wired UK*. สืบค้นเมื่อ 7 January 2018.
3. ↑  Weppner, Werner (September 2003). "Engineering of solid state ionic devices". *International Journal of Ionics*. **9** (5–6): 444–464. doi:10.1007/BF02376599. S2CID 108702066. Solid state ionic devices such as high performance batteries...
**ซูชิ แพ็ค**หรือ**กระบวนการซูชิ**เป็นเป็นการ์ตูนทีวีแอนิเมชันของประเทศสหรัฐอเมริกา ออกอากาศทุกเย็นวันจันทร์ 19.00 ในช่วง*นิว มันเดย์* ช่อง Cartoon Network หรือทรูวิชั่นส์ระบบอนาล็อกช่อง 29 และระบบดิจิตอลช่อง 32 ปัจจุบันเป็นการ์ตูนที่เพิ่งเข้ามาใหม่พร้อมกับชาวเดอร์

เรื่องโดยย่อ
------------

กลุ่มซูชิ แพ็คฮีโร่ขนาดจิ๋วเท่ากับซูชิทั้ง 5 มีหน้าที่พิทักษ์เมือง แม้พวกเขาจะต้องพบกับปัญหาอยู่บ่อยครั้ง แต่พวกเขาก็เอาตัวรอดมาได้ โดยมี"เบ็น"เจ้าของร้านฟาสต์ฟู้ดเป็นผู้แนะนำทางแก่พวกเขา

ตัวละคร
-------

 **ฝ่ายฮีโร่** 

* มากุโระ(Maguro)

สีประจำตัว : "สีม่วง" ( ██ )

ซูชิหัวหน้ากลุ่ม มีพลังสมาธิและจิตที่สงบ

* ทาโกะ(Tako)

สีประจำตัว : "สีน้ำเงิน" ( ██ )

ซูชิปลาหมึก 6 แขนมีพลังหมุนเหวี่ยงและระบายสี

* คานิ(Kani)

สีประจำตัว : "สีชมพู" ( ██ )

ซูชิปูหัวแข็ง มีก้ามและมีพลังสูงมาก หัวสามารถทนการกระแทกได้

* อิคุระ(Ikura)

สีประจำตัว : "สีส้ม" ( ██ )

ซูชิปลาแซลม่อนใจร้อน มีพลังยิงซอสร้อน

* วาซาบิ(Wasabi)

สีประจำตัว : "สีเขียว" ( ██ )

ซูชิมัสตาร์ดเผ็ดตัวเล็กและขี้น้อยใจที่สุดในกลุ่ม ชอบความร้อนมีพลังยิงไฟ

* เบ็น(Ben)

เจ้าของร้านแฮมเบอร์เกอร์ซึ่งเป็นที่อยู่ของเหล่าซูชิ คอยให้คำปรึกษาแก่ทั้ง 5
**วูกอวาร์** (โครเอเชีย: *Vukovar*; เซอร์เบีย: Вуковар) เป็นเมืองศูนย์กลางการปกครองของเทศมณฑลวูกอวาร์-เซอร์เมีย ตั้งอยู่ริมแม่น้ำดานูบซึ่งเป็นเส้นแบ่งเขตแดนระหว่างภูมิภาคสลาโวเนียทางตะวันออกของโครเอเชียกับภูมิภาคย่อยบาชกาที่เป็นส่วนหนึ่งของวอยวอดีนาในเซอร์เบีย มีประชากรราว ๆ เกือบสามหมื่นคน

ในอดีตวูกอวาร์เคยเป็นเมืองท่าริมแม่น้ำดานูบที่มีความเจริญเฟื่องฟูในระดับหนึ่ง หากแต่ในช่วงสงครามประกาศอิสรภาพของโครเอเชียได้ทำให้ฝ่ายชาวเซิร์บติดอาวุธในสลาโวเนียซึ่งต่อต้านรัฐบาลของโครเอเชียร่วมมือกับกองทัพร่วมของยูโกสลาเวียบุกเข้ามาทำลายล้างเมืองอย่างราบคาบและได้กระทำอาชญากรรมสงครามด้วยการสังหารชาวเมืองเชื้อสายโครแอตเป็นจำนวนมากในระหว่างสงคราม ทำให้วูกอวาร์ได้ชื่อว่าเป็นเมืองซึ่งได้รับความเสียหายมากที่สุดในสงครามการประกาศอิสรภาพของโครเอเชียและถือกันว่าเป็นเมืองที่ถูกทำลายเสียหายจากสงครามอย่างเลวร้ายที่สุดในยุโรปนับตั้งแต่หลังสงครามโลกครั้งที่ 2 สำหรับชาวโครเอเชียวูกอวาร์จึงมีฐานะเป็นนครวีรชนเทียบเท่าสตาลินกราดของสหภาพโซเวียต และทุก ๆ ปีในวันที่ 18 พฤศจิกายน จะมีการวางพวงหรีดรำลึกถึงการแตกพ่ายของวูกอวาร์ต่อฝ่ายชาวเซิร์บเมื่อวันที่ 18 พฤศจิกายน ค.ศ. 1991

เนื่องจากบทบาทของวูกอวาร์ในสงครามประกาศอิสรภาพของโครเอเชีย ทำให้แม้ในปัจจุบันนี้ก็ยังคงมีความตึงเครียดระหว่างชาวเมืองสองฝ่ายคือ ชาวโครแอตซึ่งเป็นประชากรส่วนใหญ่กับชาวเซิร์บซึ่งมีอยู่ในเมืองราว ๆ 30% ในช่วงตั้งแต่ปี ค.ศ. 2013 ซึ่งรัฐธรรมนูญของโครเอเชียประกาศให้เมืองใดก็ตามที่มีประชากรเป็นชนเชื้อสายอื่นนอกเหนือจากชาวโครแอตรวมกันได้ถึง 30% จะมีสิทธิ์ในการใช้ภาษาของชนกลุ่มนั้นเป็นหนึ่งในภาษาราชการของเมืองด้วย วูกอวาร์จึงได้กลับมาเป็นเมืองซึ่งจุดประเด็นร้อนแรงขึ้นมาในโครเอเชียอีกครั้งเมื่อเหล่าทหารผ่านศึกของโครเอเชียที่เคยรบในสงครามเมื่อทศวรรษที่ 90 ไม่ยอมรับให้มีการใช้ภาษาเซิร์บเป็นภาษาราชการของเมืองอีกภาษาหนึ่ง และได้คอยทำการทุบทำลายหรือถอดป้ายชื่อสถานที่ราชการต่างๆในเมืองที่มีการเขียนด้วยตัวอักษรซีริลลิกของภาษาเซิร์บควบคู่กับอักษรละตินของภาษาโครเอเชีย

ประวัติศาสตร์
-------------

หอประปาที่เสียหายจากสงครามประกาศอิสรภาพของโครเอเชีย ถือเป็นสัญลักษณ์ของความยากแค้นในการสู้รบป้องกันเมือง

อ้างอิง
-------

1. ↑  "Vukovar massacre: What happened". BBC news.
2. ↑  "Remembering Vukovar 1991". CNN iReport. คลังข้อมูลเก่าเก็บจากแหล่งเดิมเมื่อ 2016-03-05. สืบค้นเมื่อ 2014-11-18.
3. ↑  "Vukovar Still Imprisoned by its Bloody Past". Balkan Insight.
4. ↑  "Croatia Police Arrest Anti-Cyrillic Activists in Vukovar". Balkan Insight.
5. ↑  "Croatia Veterans Give Govt Cyrillic Ultimatum". Balkan Insight.
**แก๊สจากขยะฝังกลบ**
เมื่อนำขยะชุมชนมากำจัดด้วยการฝังกลบ จะทำให้เกิดส่วนผสมของแก๊สหลายๆชนิดภายในหลุมฝังกลบนั้นด้วยขบวนการย่อยสลายของสารอินทรีย์ เราสามารถนำแก๊สบางชนิดมาใช้เป็นพลังงานได้ แก๊สบางอย่างต้องทำลาย

ผลที่ได้จากขยะฝังกลบ
--------------------

อัตราการเกิดแก๊สจากขยะเป็นขบวนการย่อยสลายทางเคมีและชีวภาพขึ้นอยู่กับส่วนผสมทางเคมีของขยะ อุณหภูมิภายในบ่อ ปฏิกิริยาการหมัก สภาพการแตกต่างกัน และความไม่แน่นอนโดยธรรมชาติของส่วนผสม ทำให้เป็นการยากที่จะคาดการณ์ในการผลิตแก๊สเพื่อนำมาใช้ประโยชน์ และยากกว่าการกำจัดขยะด้วยวิธีอื่น

เมื่อขบวนการย่อยสลายเป็นไปอย่างต่อเนื่อง ทำให้เกิดแก๊สเพิ่มขึนเรื่อยๆ แก๊สเหล่านี้ทำให้เกิดแรงดันขึ้นภายในหลุมกลบ แก๊สบางส่วนจะรั่วออกสู่บรรยากาศ ทำให้เกิดอุบัติเหตุขึ้นหลายครั้งในประเทศทางยุโรป เกิดความเสียหายต่อชีวิตและทรัพย์สิน ทำให้ต้องมีมาตรการการเฝ้าระวังตลอด การรั่วไหลของแก๊สทำให้น้ำใต้ดินบริเวณโดยรอบหลุมฝังกลบแทบทุกแห่งปนเปื้อน

แก๊สที่เกิดจากขยะนี้ ประมาณ 40-50% เป็นมีเทน ที่เหลือส่วนใหญ่เป็นคาร์บอนไดอ๊อกไซด์ นอกจากนี้ก็ยังมี ไนโตรเจนและอ๊อกซิเจน ไอน้ำ ไฮโดรเจนซัลไฟด์ และสิ่งปนเปื้อนอื่นๆที่เรียกว่า"สารประกอบที่ไม่ใช่มีเทน" เช่นปรอท ซึ่งมีสัดส่วนประมาณ 1% ของแก๊สทั้งหมด สารประกอบที่ไม่ใช่มีเทน มีทั้งหมด 49 ตัว รวมทั้งสารพิษเช่นเบนซีน โทลูอีน โคลโรฟอร์ม และคาร์บอนเตตระคลอไรด์ วิธีการจัดการกับแก๊สจากขยะก็คือเผาทิ้งทำลาย หรือนำไปต้มทำความร้อน หรือจ่ายให้เครื่องสันดาปภายในเพื่อผลิตไฟฟ้า หรือเปลี่ยนมีเทนให้เป็นเมททิลแอลกอฮอล์ หรือทำให้สะอาดแล้วส่งไปตามท่อไปให้อุตสาหกรรมอื่นหรือส่งเข้าไปในท่อส่งแก๊สธรรมชาติ 

ในสหรัฐ คาดว่าจะมีหลุมฝังกลบขยะกว่า 6000 หลุม ทำให้ผลิตเมเทนได้เป็นจำนวนมาก กว่า 600,000 ลูกบาศก์ฟุตต่อปี หลุมเหล่านี้ปล่อยมีเทนขึ้นอยู่บรรยากาศของโลกด้วยฝีมือมนุษย์มากที่สุด

การเฝ้าดู
---------

แก๊สบางชนิดจากขยะอันตราย จึงต้องมีการเฝ้าดูอย่างใกล้ชิด ตัวจับเปลวไฟก็สามารถนำมาวัดระดับปริมาณของมีเทนได้ การเฝ้าดูต้องทำที่ระดับผิวดินและต่ำกว่า หลุมฝังกลบขนาดใหญ่จำเป็นต้องมีระบบเก็บรวบรวมและควบคุมแก๊ส เพื่อที่ว่าอย่างน้อยต้องมีการเก็บและเผาทิ้ง
หน่วยงานด้านสิ่งแวดล้อมได้มีความพยายามที่จะจูงใจให้นำแก๊สที่ได้จากหลุมฝังกลบมาเปลี่ยนเป็นพลังงานให้มากขึ้น จุดประสงค์ก็เพื่อลดการปล่อยมีเทนขึ้นสู่ชั้นบรรยากาศ

การนำไปผลิตไฟฟ้าในประเทศไทย
---------------------------

|  |  |
| --- | --- |
| จังหวัด | ขนาดการผลิต MW |
| สมุทรปราการ | 1.0 |
| นครปฐม 1 | .87 |
| นครปฐม 2 | .23 |
| นครปฐม 3 | 2.0 |
| นครปฐม 4 | 1,0 |
| ปทุมธานี | .055 |
| ฉะเชิงเทรา | 1.0 |
| เชียงใหม่ | 1.0 |

การต่อต้าน
----------

แหล่งทิ้งขยะยังไม่ได้รับการยอมรับจากบุคคลในพื้นที่ เพราะจะทำให้กระทบกับสุขอนามัยของชาวบ้าน และขยะทีถูกนำมาทิ้ง ไม่ได้มาจากชุมชนของตัวเองเท่านั้น ขยะจากชุมชนใกล้เคียงก็จะมาทิ้งที่นั่นด้วยเพราะทุกชุมชนมีปัญหาอย่างเดียวกันหมด

ผลกระทบต่อสิ่งแวดล้อม
---------------------

แก็สที่เกิดจากหลุมฝังกลบ มีทั้งมีเทนและคาร์บอนไดอ๊อกไซด์ แก๊สทั้งสองอย่างนี้ ถ้าถูกปล่อยขึ้นสู่ชั้นบรรยากาศ จะทำให้เกิดภาวะโลกร้อน นักวิทยาศาสตร์อ้างว่ามีเทนมีผลกระทบมากกว่าคารืบอนไดอ๊อกไซด์ถึง 20 เท่า

อ้างอิง
-------

1. ↑   เก็บถาวร 2013-06-30 ที่ เวย์แบ็กแมชชีน, พลังงานขยะ กรมพัฒนาพลังงานทดแทนและอนุรักษ์พลังงาน

คอมมอนส์ มีภาพและสื่อเกี่ยวกับ:  
**Landfill Gas**
**เจ้าหญิงซิกริด สเวนสแด็ทเทอร์แห่งเดนมาร์ก** (สิ้นพระชนม์หลัง ค.ศ. 1066) ทรงเป็นเจ้าหญิงเดนมาร์ก และเป็นพระธิดานอกสมรสในพระเจ้าสเวนที่ 2 แห่งเดนมาร์ก

เจ้าหญิงซิกริดแห่งเดนมาร์กเสกสมรสกับเจ้าชายก็อตส์ชอล์คแห่งโอบอทริเทส (สิ้นพระชนม์ ค.ศ. 1066) ทำให้ได้เป็นเจ้าหญิงพระชายาแห่งโอบอทริเทส ก็อตส์ชอล์คได้สวามิภักดิ์ต่อพระเจ้าคนุตมหาราชมาตั้งแต่ค.ศ. 1029 และเจ้าชายก็อตส์ชอล์คก็ได้รับความช่วยเหลือจากพระราชบิดาของเจ้าหญิงซิกริด ในการทวงคืนดินแดนที่เคยเป็นของบิดาของพระองค์ ซึ่งมีแนวโน้มว่าการช่วยเหลือครั้งนี้เกิดจากการเสกสมรสของสองแผ่นดิน เจ้าหญิงซิกริดเป็นพระชนนีในเฮนริก ก็อตส์ชอล์คสัน ในค.ศ. 1066 พระสวามีของเจ้าหญิงถูกโค่นจากอำนาจจากการกบฏ เจ้าหญิงซิกริดและเหล่านางกำนัลถูกจับกุมในเมคเลินบวร์ค ตามพงศาวดารดั้งเดิมระบุว่า หลังจากนั้นพระนางก็ถูก "ขับไล่" ออกจากดินแดน พระชนม์ชีพหลังค.ศ. 1066 ของเจ้าหญิงซิกริดไม่ได้มีการบันทึกไว้ เป็นที่แน่นอนว่าในค.ศ. 1100 พระนางน่าจะสิ้นพระชนม์ไปแล้ว และโอรสของพระนางได้อ้างสิทธิในที่ดินของเดนมาร์ก

อ้างอิง
-------

* Dansk Biografisk Leksikon, København: J.H. Schultz Forlag 1932–44.
*ระวังสับสนกับ แก๊สปิโตรเลียมเหลว (LPG)*
สัญลักษณ์แก๊สธรรมชาติเหลวของจีน
**แก๊สธรรมชาติเหลว** (อังกฤษ: liquefied natural gas หรือ LNG) เป็นก๊าซธรรมชาติที่ถูกนำไปทำให้สถานะของก๊าซกลายเป็นของเหลวโดยทำให้อุณหภูมิลดลงส่งผลให้ปริมาตรลดลงเหลือประมาณ 1/600 เท่าของปริมาตรเดิม โดยการใช้ความเย็นที่ ลบ 162องศาเซลเชียส หรือที่ลบ260องศาฟาเรนท์ไฮต์  เพื่อความสะดวกในการจัดเก็บและการขนส่ง เมื่อต้องการนำไปประโยชน์จะนำเข้าสู่กระบวนการเพิ่มอุณหภูมิซึ่งกลายเป็นเชื้อเพลิงในรูปของแก๊สธรรมชาติอัด

คุณสมบัติ
---------

แก๊สธรรมชาติเป็นวัตถุดิบของการผลิตแก๊สธรรมชาติเหลว ดังนั้นจึงประกอบไปด้วยสารเจือปนหลายชนิด เช่น กำมะถัน คาร์บอนมอนอกไซด์ วัตถุดิบที่ได้จึงต้องนำมาแยกสารประกอบอื่นๆออก เมื่อผ่านกระบวนการคัดแยกสารประกอบออกแล้วจะถูกนำเข้าสู่กระบวนการลดอุณหภูมิให้เหลือประมาณ -160.5 ถึง -160 องศาเซลเซียส ซึ่งจะเรียกว่าก๊าซธรรมชาติเหลว ที่มีคุณสมบัติ ไม่มีกลิ่น ไม่มีสารประกอบที่เป็นพิษ ไม่มีคุณสมบัติการกัดกร่อน กรณีเกิดการรั่วไหลไม่ต้องกำจัดเนื่องจากก๊าซจะระเหยไปในอากาศได้อย่างรวดเร็ว ไม่ทิ้งสารตกค้าง การติดไฟเกิดขึ้นได้ต้องอยู่ในสถานะก๊าซ สภาพแวดล้อมปิดและมีค่าปริมาณก๊าซในอากาศระหว่าง 5-15% แล้วมีการก่อให้เกิดประกายไฟในบริเวณที่มีก๊าซอยู่ความไวต่อการติดไฟของแก๊สธรรมชาติสูงกว่าแก๊สปิโตรเลียมเหลว

การผลิต
-------

ประเทศที่มีปริมาณสำรองแก๊สธรรมชาติมากที่สุดคือ ประเทศรัสเซีย มีปริมาณสำรองประมาณ 27% รองลงมาได้แก่ประเทศอิหร่าน ประมาณ 15% ประเทศกาตาร์ 14% ส่วนประเทศที่มีการผลิดมากที่สุดคือ การ์ตา อินโดนีเซีย มาเลเซีย และ แอลจีเรีย

การจัดเก็บและขนส่ง
------------------

วัตถุประสงค์ของผลิตแก๊สธรรมชาติเหลวคือ ลดปริมาตร เพื่อความสะดวกในการจัดเก็บและขนส่งเป็นหลักและเป็นไปแบบสอดคล้องกัน แก๊สถูกบรรจุในถังเก็บโดยไม่จำเป็นต้องทนต่อแรงดันสูง เพราะแก๊สธรรมชาติเหลวไม่มีแรงดัน จึงไม่ก่อเกิดการระเบิดหากเกิดรอยแตกร้าวในภาชนะจัดเก็บ แต่ต้องเก็บในถังเก็บซึ่งสามารถรักษาอุณหภูมิให้ต่ำเพื่อคงสถานะของเหลว โดยถังบรรจุชั่วคราวระหว่างรอขนถ่ายนั้นสามารถเก็บได้นาน 8 วัน ทั่วโลกมีการก่อสร้างแหล่งรับการถ่ายแก๊สธรรมชาติเหลวขึ้นหลายแห่ง ส่วนประเทศไทยอยู่ในการดูแลของ ปตท.

การค้า
------

ประเทศที่มีการซื้อแก๊สธรรมชาติเหลวมากที่สุดในโลก คือ ประเทศญี่ปุ่น เกาหลีใต้ และ ไต้หวัน ตามลำดับ ความต้องการในตลาดโลกโดยรวมประมาณ 160 ล้านตันในปี พ.ศ. 2550 และมีแนวโน้มสูงขึ้น ส่วนประเทศไทยเริ่มมีการนำเข้าตั้งแต่ปี พ.ศ. 2554

ดูเพิ่ม
-------

* แก๊สธรรมชาติ
* แก๊สธรรมชาติอัด

อ้างอิง
-------

1. ↑  "สำเนาที่เก็บถาวร". คลังข้อมูลเก่าเก็บจากแหล่งเดิมเมื่อ 2012-11-01. สืบค้นเมื่อ 2012-11-19.
2. 1 2 3 4 5  ก๊าซธรรมชาติเหลว (LNG) และการนำเข้าในประเทศไทย
3. 1 2  "การสร้างโรงงานผลิตก๊าซธรรมชาติเหลวลอยน้ำ Floating an LNG Innovation". คลังข้อมูลเก่าเก็บจากแหล่งเดิมเมื่อ 2012-08-22. สืบค้นเมื่อ 2012-04-21.
4. ↑  NGV LPG LNG CNG เก็บถาวร 2013-06-20 ที่ เวย์แบ็กแมชชีนสาระคดี เรียกข้อมูลล่าสุด 21 เมษายน 2555
**ปลาผีเสื้อจมูกยาว** หรือ **ปลาผีเสื้อลองโนส** (อังกฤษ: Longnose butterflyfish) เป็นสกุลของปลาทะเลสกุลหนึ่ง ใช้ชื่อสกุลว่า *Forcipiger* (/ฟอร์-ซิ-พิ-เกอร์/) ในวงศ์ปลาผีเสื้อ (Chaetodontidae)

มีลักษณะเด่นต่างจากปลาผีเสื้อสกุลอื่น ๆ อย่างเห็นได้ชัด คือ ส่วนปากและจมูกยื่นแหลมยาวออกมาอย่างเห็นได้ชัดเจน จึงทำให้กินได้แต่อาหารขนาดเล็ก ๆ เท่านั้น เช่น แพลงก์ตอนสัตว์ หรือโพลิปของปะการัง เป็นปลาที่มีลำตัวสีเหลืองสดใส กระจายพันธุ์ตามแนวปะการังในน่านน้ำแถบอินโด-แปซิฟิก

กระนั้น ก็ยังมีรายงานพบ ปลาบางตัวที่มีสีผิดเพี้ยนไปจากปกติ คือ มีสีขาวตลอดทั้งตัวหรือสีดำสนิทก็มี ซึ่งอาจจะเป็นความผิดปกติของเม็ดสี แต่ทว่าหาได้ยากมาก และมีราคาซื้อขายที่แพงในวงการปลาสวยงาม

การจำแนก
--------

เดิมที ปลาผีเสื้อจมูกยาวถูกจำแนกไว้เพียง 2 ชนิด จนกระทั่งในปี ค.ศ. 2012 จึงมีการค้นพบชนิดใหม่

* *Forcipiger flavissimus* D. S. Jordan & E. A. McGregor, 1898 (ปลาผีเสื้อจมูกยาวขอบตาขาว)
* *Forcipiger longirostris* (Broussonet, 1782) (ปลาผีเสื้อจมูกยาวใหญ่)
* *Forcipiger wanai* G. R. Allen, Erdmann & Sbrocco, 2012 (เป็นชนิดที่ค้นพบใหม่)

อ้างอิง
-------

1. ↑  หน้า 104-105, *White Longnose*. "On Arrival" โดย ภวพล. นิตยสาร The Fish Max ปีที่ 4 ฉบับที่ 55: กุมภาพันธ์ 2014
2. ↑  Allen, G.R. & Erdmann, M.V. (2012): *Reef Fishes of the East Indies.* Volumes I-III. Tropical Reef Research, Perth, Australia. 1292pp. Universitiy of Hawai'i Press. ISBN 978-0-9872600-0-0

คอมมอนส์ มีภาพและสื่อเกี่ยวกับ:  
***Forcipiger***

แหล่งข้อมูลอื่น
---------------

 ข้อมูลที่เกี่ยวข้องกับ Forcipiger ที่วิกิสปีชีส์
ฤๅษีวาลมีกิ
**ฤๅษีวาลมีกิ** (สันสกฤต: वाल्मीकि มีชีวิตอยู่ในช่วงประมาณ 400 ปีก่อนคริสตกาล) เป็นนักบวชฮินดู นักประพันธ์วรรณกรรมภาษาสันสกฤต ซึ่งโด่งดังที่สุดคือรามายณะ

เดิมทีฤๅษีวาลมีกิอยู่ในวรรณะพราหมณ์ แต่ชอบคบหาสมาคมกับโจรป่า จากนั้นก็แต่งงานกับโจรป่า จึงทำให้กลายเป็นโจรป่าไปด้วย และได้ปล้นสดมฆ่าคนมามากมาย จนครั้งหนึ่งได้ไปพบกับ สัปตะฤๅษี (ฤๅษี ทั้ง 7) สัปตะฤๅษีก็ได้บอกกล่าวถึงบาปบุญคุณโทษให้ฤๅษีวาลมีกิฟัง แล้วเกิดการสำนึกผิดขึ้นมา อยากออกบวช สัปตะฤๅษีจึงบอกวิธีแก้ไขให้ คือ ต้องภาวนามันตราศักดิ์สิทธิ์ว่า "เฮ ราม" จากนั้นสัปตะฤๅษีก็จากไป ฤๅษีวาลมีกิท่องมันตราศักดิ์สิทธิ์จนครบ 1,000 ปี จนเกิดจอมปลวกห่อคลุมร่าง แล้วสัปตะฤๅษีก็มาปรากฏให้เห็นอีกครั้ง แล้วบอกฤๅษีวาลมีกิว่า "เจ้าภาวนาสำเร็จแล้ว" จากนั้นพระพรหม ก็ปรากฏพระวรกายให้ฤๅษีวาลมีกิเห็นและประทานโองการว่า "วาลมีกิ ถ้าเจ้าอยากลบล้างบาป ที่เจ้าเคยเป็นโจรป่าแล้วฆ่าคนมามากมาย เจ้าต้องบันทึกเรื่องราวของ พระราม โดยการตั้งชื่อ รามายณะ ส่วนเรื่องราว ฤๅษีนารทมุนี จะเป็นคนเล่าเรื่องให้เจ้าฟัง แล้วให้เจ้าเป็นผู้บันทึกเอง" จากนั้นฤๅษีวาลมีกิก็ เริ่มบันทึกเรื่องราวของพระราม โดยมาจากวาทะของฤๅษีนารทมุนี และ นิทานพระราม จนเป็นคัมภีร์รามายณะ จนถึงทุกวันนี้ []

อ้างอิง
-------

1. ↑  Julia Leslie, *Authority and Meaning in Indian Religions: Hinduism and the Case of Valmiki,* Ashgate (2003), p. 154. ISBN 0754634310

คอมมอนส์ มีภาพและสื่อเกี่ยวกับ:  
**ฤๅษีวาลมีกิ**

* สถานีย่อยโลกวรรณศิลป์

| การควบคุมรายการหลักฐาน แก้ไขสิ่งนี้ที่วิกิสนเทศ |
| --- |
| ทั่วไป | 
* ISNI
	+ 1
	+ 2
* VIAF
	+ 1
* เวิลด์แคต

 |
| หอสมุดแห่งชาติ | 
* นอร์เวย์
* สเปน
* ฝรั่งเศส (ข้อมูล)
* เยอรมนี
* อิสราเอล
* สหรัฐ
* ญี่ปุ่น
* เช็กเกีย
* ออสเตรเลีย
* กรีซ
* เกาหลี
* เนเธอร์แลนด์
* โปแลนด์
* สวีเดน

 |
| ฐานข้อมูลทางวิทยาศาสตร์ | 
* CiNii (Japan)

 |
| อื่น ๆ | 
* Faceted Application of Subject Terminology
* RERO (Switzerland)
	+ 1
* SUDOC (France)
	+ 1
* Trove (Australia)
	+ 1

 |
**มาลิซมิเซอร์** (อังกฤษ: Malice Mizer) เป็นวงวิชวลเคในช่วงยุคปี ค.ศ. 1992 ถึง ค.ศ. 2001 ความหมายของวงนี้คือ "ความพยาบาทและความเศร้า" เป็นวงที่ก่อตั้งขึ้นมาโดยคนสองคนคือ Mana (กีตาร์) และKözi (กีตาร์) และทำการ หาสมาชิกมาได้อีกสามคนคือ Tetsu (ร้อง) ,Yu~ki (เบส) และ Gaz (กลอง) ต่อมา Gaz ได้ออกจากวงไปอยู่กับวง Kneuklid Romance ซึ่งทำให้วงได้มือกลองคนใหม่คือ Kami ซึ่งมาจากวง Kneuklid Romance นั้นเอง วงมาลิซไมเซอร์ยุคแรกจึงเริ่มต้นขึ้น

ประวัติ
-------

### ยุค Tetsu (1992-1994)

ในช่วงนี้ทางวงได้ออกอัลบั้มมาสองอัลบั้มคือ **Memoire** และ **MemoireDx** ภายใต้สังกัด **Midi:Nette** ซึ่ง Mana ตั้งขึ้นเองคล้ายๆ Extasy Record ของ โยชิกิ (จากX Japan) โดยเปิดการแสดงตามเวทีต่างๆและได้รับความนิยมมากขึ้นเรื่อยๆ จากนั้นในปี ค.ศ. 1994 Tetsu ก็ประกาศออกจากวงไปทำให้มาลิซมิเซอร์หายหน้าไปซักพัก

### ยุค Gackt (1995-1999)

มาลิซไมเซอร์ในยุคของ Gackt
มาลิซมิเซอร์กลับมาอีกครั้งในปี ค.ศ. 1995 พร้อมกับนักร้องนำคนใหม่ Gackt และปล่อยอัลบั้มชุดที่สองออกมาคือ **Voyage~sans retour** ในช่วงนี้เองที่วงได้เซ็นสัญญากับค่ายใหญ่อย่าง Nippon Columbia และช่วงนี้เองที่วงมาลิซมิเซอร์ มีชื่อเสียงและโด่งดังมากๆ โดยได้ออกรายการทีวีรวมทั้งลงแม็กกาซีนต่างๆมากมาย นอกจากนี้ทางวงยังมีรายการวิทยุเป็นของตัวเองอีกด้วย ในยุคนี้ มาลิซมิเซอร์ ได้ปล่อยซิงเกิลออกมาทั้งหมด6อันและอัลบั้ม **merveilles** ซึ่งเป็นอัลบั้มที่ดีที่สุดของมาลิซมิเซอร์ และในปี ค.ศ. 1999 Gacktก็ได้ออกจากวงโดยไม่ทราบสาเหตุแน่ชัด

หลังจากนั้นไม่กี่เดือนทางวงก็ได้พบกับข่าวร้ายซ้ำสองเมื่อ Kami ได้จากโลกนี้ไปอย่างไม่มีวันกลับ เนื่องจากเลือดออกในเยื่อหุ้มสมอง มาลิซมิเซอร์จึงออกจาก Nippon Columbia ก่อนจะหายไปอีกครั้ง

### ยุค Klaha (2000-2001)

มาลิซมิเซอร์กลับมาอีกครั้งและได้ออกซิงเกิลอีกสองอัน โดยไม่เปิดเผยนักร้องนำ จนกระทั่งวันที่ 31 สิงหาคม Klaha ก็ปรากฏตัวอย่างเป็นทางการ หลังจากนั้นงานเพลงและหนังก็ตามมารวมทั้งออกซิงเกิลอีก3อัน โดนแนวเพลงนั้นเปลี่ยนไปจากยุคสมัยของ Gackt อย่างสิ้นเชิง โดยตัวเพลงนั้นออกแนวมืดมนมากขึ้น ช่วงนี้ทางวงยังได้มีหนังเกี่ยวกับ แวมไพร์ ของตัวเองที่ชื่อ "Bara no Konrei ~Mayonaka ni Kawashita Yakusoku~" ก่อนที่ทางวงจะประกาศ **"พักชั่วคราว"** ในปี ค.ศ. 2001
จนปัจจุบันก็ยังไม่มีทีท่าว่าวงจะกลับมารวมตัวแต่อย่างใด มาลิซมิเซอร์จึงสิ้นสุดลงตรงนี้

อ้างอิง
-------

1. ↑  "เว็บไซต์ของค่าย Midi:Nette". คลังข้อมูลเก่าเก็บจากแหล่งเดิมเมื่อ 2002-10-05. สืบค้นเมื่อ 2007-06-03.
2. ↑  เว็บไซต์ของ Nippon Columbia

แหล่งข้อมูลอื่น
---------------

* MALICE MIZER - เว็บไซต์ทางการของมาลิซมิเซอร์ (ญี่ปุ่น)
**วัดกระทุ่มราย** เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในแขวงกระทุ่มราย เขตหนองจอก กรุงเทพมหานคร มีเนื้อที่ตั้งวัด 6 ไร่ 1 งาน 40 ตารางวา

วัดสร้างขึ้นโดยนางจรูญ ปานขำ เป็นผู้ดำเนินการ และนางสมาน ไชยสิทธิ์ เป็นผู้บริจาคที่ดิน ได้รับอนุญาตให้สร้างวัดเมื่อวันที่ 21 ตุลาคม พ.ศ. 2521 ตั้งชื่อว่า "วัดกระทุ่มราย" ตามชื่อตำบลที่ตั้งวัด ได้รับการประกาศตั้งเป็นวัดโดยกระทรวงศึกษาธิการเมื่อวันที่ 31 ตุลาคม พ.ศ. 2521 และได้รับพระราชทานวิสุงคามสีมาเมื่อวันที่ 8 พฤศจิกายน พ.ศ. 2526 หลวงพ่อบุญมามีความรู้ความสามารถในด้านการตรวจรักษาโรคด้วยน้ำมัน ว่าน และสมุนไพร พร้อมกับการสอนในแนวกรรมฐานด้วย

อาคารเสนาสนะในวัดได้แก่ อุโบสถ กว้าง 24 เมตร ยาว 34 เมตร เริ่มก่อสร้าง พ.ศ. 2526 เป็นแบบสองชั้นลอย ชั้นล่างใช้เป็นพิพิธภัณฑ์และห้องฝึกอบรมกรรมฐาน กุฏิสงฆ์ จำนวน 8 หลัง เป็นอาคารไม้มุงกระเบื้อง สร้างเมื่อ พ.ศ. 2521 หอสวดมนต์ เป็นอาคารครึ่งตึกครึ่งไม้ สร้างเมื่อ พ.ศ. 2521 และหอพระสารีริกธาตุ ตั้งอยู่กลางสระน้ำ ปูชนียวัตถุในวัดได้แก่ พระพุทธสันติสุรินทร์ หน้าตักกว้าง 10 ศอก 1 คืบ 9 นิ้ว พระยอดธง และรูปปั้นชีวกโกมารภัจจ์

อ้างอิง
-------

1. ↑  "รายงานทะเบียนวัด" (PDF). คลังข้อมูลเก่าเก็บจากแหล่งเดิม (PDF)เมื่อ 2017-10-13. สืบค้นเมื่อ 2021-02-01.
2. ↑  สมคิด ทองสิมา, บุญมา ศรีสุรเมธี (2526). *ประวัติวัดทั่วราชอาณาจักร เล่ม 2*. กรมการศาสนา กระทรวงศึกษาธิการ. p. 17–18. `{{cite book}}`: ตรวจสอบค่าวันที่ใน: `|date=` (help)
*สำหรับปลามงโกรยที่เป็นปลาน้ำจืดดูที่: ปลาหมากผาง*

**ปลามงโกรย** หรือ **ปลาลินโกรย** หรือ **ปลาขมงโกรย** (อังกฤษ: Kelee shad, Fivespot herring, Razorbelly; ชื่อวิทยาศาสตร์: *Hilsa kelee*) ปลาทะเลหรือปลาน้ำกร่อยชนิดหนึ่ง จัดอยู่ในวงศ์ปลาหลังเขียว (Clupeidae) จัดเป็นปลาเพียงชนิดเดียวเท่านั้นที่อยู่ในสกุล *Hilsa*

เป็นปลาที่มีลำตัวป้อม แบนข้าง ปากเชิดขึ้น ในปากไม่มีฟัน ท้องเป็นสันแหลม เกล็ดในแนวสันท้องเป็นเหลี่ยมคมเรียงต่อกันคล้ายฟันเลื่อย ซี่เหงือกมีจำนวนมากเรียงชิดกันและงอโค้งออกเสมอกันโดยตลอด ลำตัวสีเงิน ด้านหลังสีนํ้าเงินคลํ้า แนวกลางและข้างตัวมีจุดสีดำ 3–8 จุดเรียงกันเป็นแถว จุดแรกที่ใกล้มุมแผ่นปิดเหงือกเด่นชัดที่สุด 

มีขนาดยาวได้ถึง 25 เซนติเมตร พบกระจายพันธุ์ใกล้ชายฝั่งของมหาสมุทรอินเดียและมหาสมุทรแปซิฟิกฝั่งตะวันตก เป็นปลาที่กินแพลงก์ตอนเป็นอาหาร จัดเป็นปลาเศรษฐกิจชนิดหนึ่งที่มีความสำคัญ โดยมีปริมาณที่ทำการประมงได้ถึง 221,899 ตัน ในปี ค.ศ. 2000 และ 35,483 ตัน ในปี ค.ศ. 2008

อ้างอิง
-------

1. 1 2  "*Hilsa kelee*". ระบบข้อมูลการจำแนกพันธุ์แบบบูรณาการ. สืบค้นเมื่อ 12 June 2014.
2. 1 2  "มงโกรย". พจนานุกรมฉบับราชบัณฑิตยสถาน พ.ศ. ๒๕๔๒. สืบค้นเมื่อ 12 June 2014.
3. ↑  "Hilsa kelee". *Fisheries Global Information System*. Food and Agriculture Organization of the United Nations. สืบค้นเมื่อ 23 December 2010.

แหล่งข้อมูลอื่น
---------------

 ข้อมูลที่เกี่ยวข้องกับ Hilsa kelee ที่วิกิสปีชีส์
**หลวงพ่อไตรรัตน์โรจน์ฤทธิ์** เป็นพระพุทธรูปซึ่งเป็นที่เคารพบูชาของคนทั่วไปในวัดปราสาทสิทธิ์ หรือ วัดหลักห้า

หลวงพ่อไตรรัตน์โรจน์ฤทธิ์
แต่เดิมหลวงพ่อไตรรัตน์โรจน์ฤทธิ์ เป็นพระพุทธรูปที่ประดิษฐานอยู่ที่วัดพนัญเชิง จังหวัดพระนครศรีอยุทธยา คณะสงฆ์นำโดยเจ้าอาวาสและประชาชนชาวหลักห้าในอดีต ได้ไปอัญเชิญองค์หลวงพ่อฯ จากวัดพนัญเชิง มาประดิษฐานที่วัดปราสาทสิทธิ์ โดยการเดินทางมาทางน้ำ เมื่อถึงวัดปราสาทสิทธิ์ ได้อัญเชิญองค์หลวงพ่อประดิษฐานบนอาคารที่สร้างด้วยไม้ ที่ได้ก่อสร้างเตรียมไว้ เมื่อเวลาผ่านไปอาคารดังกล่าวได้ทรุดโทรมลง คณะสงฆ์และประชาชนได้ร่วมมือกันก่อสร้างวิหาร ซึ่งเป็นอาคารซีเมนต์ 2 ชั้น โดยการนำของพระครูประสาทสิทธิรักษ์เจ้าอาวาสและญาณบารมี สมเด็จพระพุฒาจารย์ โต พรหม รังสี

วิหารหลวงพ่อไตรรัตน์โรจน์ฤทธิ์
วิหารหลวงพ่อไตรรัตน์โรจน์ฤทธิ์ เป็นอาคาร 2 ชั้น ชั้นล่างมีบ่อน้ำพระพุทธมนต์ขนาดใหญ่ และเปิดเป็นพิพิธภัณฑ์ให้ประชาชนทั่วไปได้เข้าชม ชั้นบนประดิษฐานองค์หลวงพ่อไตรรัตน์โรจน์ฤทธิ์ และรูปเหมือนของเจ้าอาวาสในอดีต รวมทั้งมีรูปเหมือนของพระอริยสงฆ์ สำหรับให้ประชาชนได้สักการบูชา

วิหารหลวงพ่อไตรรัตน์โรจน์ฤทธิ์ สร้างขึ้นจากแรงศรัทธาของประชาชนทั่วไป มีการบริจาคเงิน สิ่งของ และแรงงาน เพื่อช่วยในการสร้าง ผู้คนในเขตชุมชนหลักห้าและใกล้เคียง ไม่ว่าจะเป็น ชาวสวน ข้าราชการ พ่อค้าประชาชน ต่างสละเวลา แรงกายและแรงใจ เพื่อช่วยในการก่อสร้างจนแล้วเสร็จ โดยมีสมเด็จพระญาณสังวร สมเด็จพระสังฆราช สกลมหาสังฆปริณายก เสด็จเป็นองค์ประธานในพิธีเปิด

วัดพนัญเชิง จังหวัดพระนครศรีอยุธยา